Den 39-årige selvudnævnte naturlæge, som sælger cannabis-olie til syge danskere, er torsdag aften blevet anholdt, fortæller hans kæreste til Ekstra Bladet

39-årige Kristian Mærsk er torsdag aften blevet anholdt af betjente fra Nordsjællands Politi, efter at politiet har været på besøg i hans og kærestens hjem på Kratkær i Smørum.

Det fortæller kæresten Maria Olsen til Ekstra Bladet.

- Jeg har det hele på video, siger hun.

Maria Olsen og Kristian Mærsk var begge hjemme, da politiet pludselig troppede op på adressen. Til stede var også en kunde i Kristian Mærsks forretning, som var på stedet for at købe cannabis-olie. Kristian Mærsk stod for et par år siden frem i Ekstra Bladet og fortalte, hvordan han hjalp hundredvis af især kræftramte med at lindre deres smerter ved at udvinde olie fra cannabis-planten til dem.

Sådan ser der ud i telte i parrets have, efter at politiet har fjernet varmelamper og hampplanter. (Foto: Kenneth Meyer)

Vagtchefen ved Nordsjællands Politi, Palle Jørgensen, bekræftede tidligere på aften, at politiet var i Smørum for at foretage en politiforretning på stedet. Men han ønskede ikke at fortælle, hvad politiet præcist lavede.

- Og jeg har stadig ingen kommentarer. Men jeg kan bekræfte, at vi har anholdt en 39-årig mand på stedet, siger Palle Jørgensen til Ekstra Bladet.

Se også: Jeg sælger medicinsk cannabis til alvorligt syge

Havde hunde med

Ifølge Maria Olsen er politiet mødt op med fem politifolk og med en hundepatrulje. De har ifølge Maria Olsen ikke præsenteret parret for en ransagningskendelse, men er alligevel blevet inviteret inden for, fortalte hun tidligere torsdag til Ekstra Bladet.

Der er også ankommet en større lastbil til Kratkær, og betjente har beslaglagt flere effekter hos Kristian Mærsk og Maria Olsen.

- De har ransaget det hele med hunde. Og der er også hampplanter hos os. Dem tager de nu med. Jeg kan se, at de er ved at fylde varmelamper og telte ind i lastbilen. De skal vel bruge det som bevis, siger Maria Olsen, som betegner sig selv og Kristian Mærsk som 'rystede'.

Kristian Mærsk har fortalt til Ekstra Bladet og desuden også i en retssag ved Retten i Lyngby, at han udvinder olie fra hashplanter. Nu har politiet tilsyneladende høstet det hele. (Foto: Kenneth Meyer)

- Det her kommer til at koste vores små 1000 kunder, at de ikke kan få deres hamp. De vil ikke kunne få den medicin, som lindrer deres smerter. Det kommer til at koste os en del, siger Maria Olsen.

- Det vil tage mellem et halvt og et helt år at nå til samme stadie, hvis jeg skal begynde forfra, supplerer Kristian Mærsk.

Hvis man vil i et terapiforløb hos Kristian Mærsk, så koster det typisk 15.000-20.000 kroner for et tre måneders forløb, forklarer Maria Olsen.

- De fleste oplever, at de så er smertefri i perioden, siger hun.

Både Kristian Mærsk og Maria Olsen er enige om, at det er det helt forkerte sted, at politiet besøger.

- Det er bare en flok uvidende betjente, som er sendt ud til noget, siger Maria Olsen.

Se også: Jeg sælger medicinsk cannabis til alvorligt syge

Kræft- og sclerosesyge kunder rammes

I 2014 stod Kristian Mærsk frem i Ekstra Bladet og fortalte, hvordan han hjælper en masse kræft- og scleroseramte med at blive fri for smerter ved at dyrke hamp og udvinde olien fra hampplanterne, som han sælger til sine kunder. Han stod frem i forbindelse med en retssag ved Retten i Lyngby, som han sad tiltalt i.

- THC-olie producerer vi med isopropylalkohol, først så trækker olien i alkoholen, og så sier man det bare fra, og så lader man det stå og dampe langsomt af, sagde han dengang om sin usædvanlige produktion.

Kristian Mærsk forventer, at det kommer til at tage et halvt til et helt år at nå tilbage på samme stadie, sagde han til Ekstra Bladet, inden han blev kørt væk. (Foto: Kenneth Meyer)

På trods af den meget åbne præsentation af et foretagende, som ikke er lovligt i Danmark, har politiet ifølge parret ikke været på besøg på Kratkær i Smørum tidligere.

- Nej, det er første gang, de kommer, siger Maria Olsen til Ekstra Bladet.

Nordsjællands Politi ønsker ikke at forholde sig til Kristian Mærsk og Maria Olsens påstande.

Ekstra Bladet har tidligere talt med Kristian Mærsk om medicinsk cannabis